Návrh ROZHODNUTIE EURÓPSKEHO PARLAMENTU A RADY o uvoľnení prostriedkov z Európskeho fondu na prispôsobenie sa globalizácii podľa bodu 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (žiadosť Rumunska EGF/2012/010 RO/Mechel) /* COM/2014/0255 final - 2014/ () */





DÔVODOVÁ SPRÁVA Článok 12 nariadenia Rady (EÚ, Euratom) č. 1311/2013, ktorým sa stanovuje viacročný finančný rámec na roky 2014 – 2020[1], umožňuje uvoľniť prostriedky z Európskeho fondu na prispôsobenie sa globalizácii (fond EGF) s ročným stropom 150 mil. EUR (v cenách roku 2011) nad rámec príslušných okruhov finančného rámca. Na finančné príspevky z fondu EGF na základe žiadostí predložených do 31. decembra 2013 sa vzťahujú pravidlá stanovené v nariadení Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii[2]. Rumunsko 21. decembra 2012 predložilo žiadosť EGF/2012/010 RO/Mechel o finančný príspevok z fondu EGF v dôsledku znižovania stavu zamestnancov v podniku SC Mechel Campia Turzii a v podniku jedného nadväzujúceho výrobcu (SC Mechel Reparatii Targoviste SRL) v Rumunsku. Po dôkladnom preskúmaní tejto žiadosti Komisia v súlade s článkom 10 nariadenia (ES) č. 1927/2006 dospela k záveru, že sú splnené podmienky na poskytnutie finančného príspevku podľa tohto nariadenia. ZHRNUTIE ŽIADOSTI A ANALÝZA Základné údaje: || Referenčné č. EGF || EGF/2012/010 Členský štát || Rumunsko Článok 2 || písm. a) Hlavný podnik || SC Mechel Campia Turzii SA Dodávatelia a nadväzujúci výrobcovia || 1 Referenčné obdobie || 20. 6. 2012 – 20. 10. 2012 Začiatok poskytovania personalizovaných služieb || 1. 3. 2013 Dátum žiadosti || 21. 12. 2012 Počet pracovníkov prepustených počas referenčného obdobia || 825 Počet pracovníkov prepustených pred referenčným obdobím a po ňom || 688 Celkový počet oprávnených prepustených pracovníkov || 1 513 Počet prepustených pracovníkov, ktorí sa pravcepodobne zúčastnia na opatreniach || 1 000 Výdavky na personalizované služby (v EUR) || 6 909 300 Výdavky na poskytovanie podpory z fondu EGF[3] (v EUR) || 233 000 Výdavky na poskytovanie podpory z fondu EGF (v %) || 3,26 Celkový rozpočet (v EUR) || 7 142 300 Príspevok z fondu EGF (50 %) (v EUR) || 3 571 150 1. Žiadosť bola Komisii predložená 21. decembra 2012 a do 4. marca 2014 bola doplnená o ďalšie informácie. 2. Žiadosť spĺňa podmienky na poskytnutie prostriedkov z fondu EGF uvedené v článku 2 písm. a) nariadenia (ES) č. 1927/2006 a bola predložená v lehote 10 týždňov uvedenej v článku 5 daného nariadenia. Súvislosť medzi prepúšťaním a veľkými štrukturálnymi zmenami v usporiadaní svetového obchodu v dôsledku globalizácie 3. Na účely preukázania súvislosti medzi prepúšťaním a veľkými štukturálnymi zmenami v usporiadaní svetového obchodu v dôsledku globalizácie Rumunsko tvrdí, že rýchle znižovanie podielu EÚ na trhu s oceliarskymi výrobkami a nárast podielu krajín ako Čína viedli k vážnemu hospodárskemu narušeniu v sektore výroby polotovarov a hotových výrobkov z ocele, v ktorom pôsobili podniky Mechel Campia Turzii a Mechel Reparatii Targoviste. Rumunské orgány poskytli údaje[4], podľa ktorých sa v krajinách EÚ-27 v oceliarskom priemysle ako celku znížila výroba surovej ocele z 206,9 milióna ton v roku 2006 na 177,6 milióna ton v roku 2011, čo viedlo k poklesu trhového podielu krajín EÚ-27 zo 16,6 % v roku 2006 na 11,7 % v roku 2011, kým počas toho istého obdobia sa trhový podiel Číny zvýšil z 33,7 % na 45,0 %. V období rokov 2002 – 2011 sa pôvodný trhový podiel Číny vo výške 20,2 % viac ako zdvojnásobil, zatiaľ čo trhový podiel krajín EÚ-27 klesol z pôvodných 20,8 % na polovicu. 4. V období rokov 2009 – 2011 sa zvýšila zjavná spotreba[5] ocele (ekvivalentu surovej ocele) v krajinách EÚ-27 zo 127 miliónov ton na 168,7 milióna ton (+32,9 %), nedosiahla však úroveň spred krízy, kým celosvetová spotreba sa zvýšila z 1 219,6 milióna ton na 1 484,7 milióna ton (+21,7 %) a prekonala tak hodnoty z roka 2008. Podobný trend bol zaznamenaný v prípade zjavnej spotreby hotových oceliarskych výrobkov, ktorá sa v porovnaní s nárastom o 21,4 % na celosvetovej úrovni v krajinách EÚ-27 zvýšila o 32,0 %. V krajinách EÚ-27 veľkú časť tohto zvýšeného dopytu uspokojil dovoz. 5. V rokoch 2009 a 2011 sa zvýšil dovoz hotových výrobkov a polotovarov z ocele do krajín EÚ-27 zo 101,0 milióna ton na 138,4 milióna ton (+37,9 %), v porovnaní s tým poklesol dovoz takýchto výrobkov v Číne z 22,3 milióna ton na 16,3 milióna ton (–26,97 %). Za rovnaké obdobie sa zvýšil vývoz hotových výrobkov a polotovarov z ocele v rámci krajín EÚ-27 zo 112,8 milióna ton na 145,8 milióna ton (+29,2 %), oproti tomu sa však v tretích krajinách zvýšil oveľa viac: Čína (+99,8 %), USA (+43,8 %) alebo Južná Kórea (+42,6%), čo spolu predstavuje 21,8 % celosvetového vývozu hotových výrobkov a polotovarov z ocele v roku 2009 oproti 35,8 % v prípade krajín EÚ-27. Tieto údaje svedčia o tom, že EÚ zaznamenala v posledných rokoch značný nárast dovozu hotových výrobkov a polotovarov z ocele do EÚ, ako aj relatívny pokles vývozu týchto výrobkov, čo prispelo k zmenšeniu podielu EÚ na trhu v sektore hotových výrobkov a polotovarov z ocele, v ktorom pôsobil podnik Mechel. Tieto udalosti negatívne ovplyvnili výkonnosť sektoru, čo sa prejavilo v podobe tlaku na konkurencieschopnosť oceliarskeho priemyslu EÚ na medzinárodnej úrovni a v podobe poklesu počtu pracovných miest v dôsledku reštrukturalizácie oceliarskeho sektora v Európe[6]. 6. K dnešnému dňu sa oceliarskeho sektora týkalo päť žiadostí o príspevok z fondu EGF, pričom cieľom štyroch z nich bolo poskytnúť podporu pracovníkom prepusteným v súvislosti s veľkými štrukturálnymi zmenami v usporiadaní svetového obchodu v dôsledku globalizácie[7] a jedna mala poskytnúť podporu pracovníkom prepusteným v priamom dôsledku celosvetovej finančnej a hospodárskej krízy[8]. Preukázanie počtu prepustených pracovníkov a splnenie kritérií článku 2 písm. a) 7. Rumunsko predložilo túto žiadosť podľa intervenčných kritérií článku 2 písm. a) nariadenia (ES) č. 1927/2006, v ktorom sa vyžaduje najmenej 500 prepustených pracovníkov v období štyroch mesiacov v jednom podniku v členskom štáte vrátane pracovníkov prepustených jeho dodávateľmi a nadväzujúcimi výrobcami. 8. V žiadosti sa uvádza, že počas štvormesačného referenčného obdobia od 20. júna 2012 do 20. októbra 2012 bolo z podniku Mechel Campia Turzii a z podniku jedného nadväzujúceho výrobcu prepustených 825 pracovníkov a ďalších 688 pracovníkov bolo prepustených mimo uvedeného referenčného obdobia, avšak v súvislosti s tým istým hromadným prepúšťaním. Počet všetkých uvedených prepustených pracovníkov sa vypočítal podľa článku 2 ods. 2 tretej zarážky nariadenia (ES) č. 1927/2006. Komisia dostala potvrdenie o tom, že ide o skutočný počet prepustených pracovníkov, požadované podľa článku 2 ods. 2 tretej zarážky. Vysvetlenie nepredvídateľnosti tohto prepúšťania 9. Rumunské orgány tvrdia, že rozhodnutie o prepustení pracovníkov z podniku Mechel Campia Turzii nebolo možné predvídať. V novembri 2009 oznámil podnik Mechel dokončenie troch nových výrobných liniek vo svojom závode v Câmpia Turzii. Avšak na konci roka 2011 začal podnik Mechel zaznamenávať v rámci svojej činnosti v Rumunsku finančné ťažkosti v dôsledku strát, ktoré mu vznikli počas dvoch predchádzajúcich finančných rokov, a to z dôvodu nepriaznivých cien na európskych trhoch s oceľou v súvislosti s rastúcimi cenami železného šrotu a slabým dopytom po hotových výrobkoch. Na konci roka 2011 zaviedol podnik Mechel Campia Turzii niekoľko opatrení na zníženie nákladov na zamestnancov (napr. pozastavenie individuálnych zvýšení miezd, odmien a motivačných systémov; zákaz nadčasov; reorganizácia pracovných zmien; skrátenie pracovného času a tomu zodpovedajúce zníženie miezd). Týmito opatreniami sa však nepodarilo odstrániť finančné ťažkosti podniku, ktorý sa rozhodol pristúpiť k hromadnému prepúšťaniu. Identifikácia prepúšťajúcich podnikov a cieľovej skupiny pracovníkov pracovníkov, ktorým je pomoc určená 10. Žiadosť sa týka 1 513 prepustených pracovníkov (1 441 v podniku Mechel Campia Turzii v priebehu referenčného obdobia a po jeho skončení a 72 v podniku Mechel Reparatii Targoviste). Rumunské orgány odhadujú, že koordinovaný balík personalizovaných služieb využije 1 000 prepustených pracovníkov. 11. Rozdelenie pracovníkov, ktorým je pomoc určená: Kategória || Počet || Podiel v percentách Muži || 728 || 72,80 Ženy || 272 || 27,20 Občania EÚ || 1 000 || 100,00 Občania krajín, ktoré nie sú členskými štátmi EÚ || 0 || 0,00 Vo veku od 15 do 24 rokov || 9 || 0,90 Od 25 do 54 rokov || 879 || 87,90 Od 55 do 64 rokov || 112 || 11,20 Nad 64 rokov || 0 || 0,00 12. Štyria z pracovníkov, ktorým je pomoc určená, majú dlhodobý zdravotný problém alebo zdravotné postihnutie. 13. Členenie podľa profesijných kategórií: Kategória || Počet || Podiel v percentách Manažéri || 32 || 3,20 Špecialisti || 61 || 6,10 Technici a pridružení odborníci || 91 || 9,10 Administratívni pracovníci || 81 || 8,10 Pracovníci v službách a predaji || 6 || 0,60 Remeselníci a remeselní pracovníci || 271 || 27,10 Obsluha strojov a zariadení a montážni pracovníci || 449 || 44,90 Pomocní a nekvalifikovaní pracovníci || 9 || 0,90 14. V súlade s článkom 7 nariadenia (ES) č. 1927/2006 Rumunsko potvrdilo, že počas jednotlivých etáp poskytovania podpory z fondu EGF, a najmä v rámci prístupu k nemu, sa uplatňovala a naďalej sa bude uplatňovať politika rovnosti žien a mužov a nediskriminácie. Opis príslušného územia a jeho orgánov a zainteresovaných strán 15. Prepúšťanie sa týkalo najmä obce Câmpia Turzii a jej okolia, na juhovýchode župy Kluž (Cluj) na severozápade Rumunska. Zo socioekonomického hľadiska je oblasť Câmpia Turzii charakteristická nízkou úrovňou príjmov a slabou diverzifikáciou ekonomických činností. Župná agentúra AJOFM Kluž odhaduje, že približne polovica obyvateľstva Câmpia Turzii v produktívnom veku je zamestnaná v priemyselnom sektore. Podnik Mechel Campia Turzii bol s 1 837 zamestnancami (údaj z júna 2012), t. j. s asi tretinou celkového počtu zamestnancov v oblasti, najväčším zamestnávateľom v tomto regióne. Keďže miera nezamestnanosti v oblasti Câmpia Turzii je vo všeobecnosti približne 5 % a miera voľných pracovných miest je veľmi nízka (menej ako 0,5 %)[9], miestny trh práce je veľmi obmedzený. 16. Orgánmi zodpovednými za vykonávanie opatrení sú rumunská Národná agentúra pre zamestnanosť (ANOFM) a Župná agentúra pre zamestnanosť v Kluži (AJOFM Kluž). 17. Medzi ďalšie zainteresované strany patria miestne a regionálne orgány, odbory a podniky spojené s družstevným podnikom, ktorý bude založený v rámci opatrenia „Pomoc na začatie nezávislej činnosti“ na podporu cieľovej skupiny pracovníkov, ktorým je pomoc určená. Očakávané účinky prepúšťania na miestnu, regionálnu alebo celoštátnu zamestnanosť 18. Viac ako dve tretiny prepustených pracovníkov žijú v obci Câmpia Turzii a jej okolí a takmer jedna tretina v iných častiach župy Kluž. Podľa AJOFM Kluž dosahovala miera nezamestnanosti v župe Kluž pred prepúšťaním 3,7 % a vo februári 2013 sa po prepúšťaní zvýšila na 4,1 %. V dôsledku prepúšťania sa počet nezamestnaných v oblasti Câmpia Turzii viac ako zdvojnásobil zo 481 na 1 290 osôb a percentuálny podiel nezamestnaných osôb v rámci obyvateľstva vo veku 18 – 62 rokov sa zvýšil z 2,7 % na 7,2 %. Vzhľadom na nízky počet pracovných miest dostupných v oblasti Câmpia Turzii (v priemere 30 mesačne) a nízky počet potenciálnych zamestnávateľov malo prepúšťanie závažný vplyv na miestny trh práce. V rokoch 2008 a 2010 sa naďalej znižoval počet zamestnancov v oceliarskom priemysle v župe Kluž a výrazne sa znižoval objem čistých investícií v tomto odvetví. Podľa AJOFM Kluž má väčšina prepustených pracovníkov kvalifikáciu, ktorá je špecifická pre metalurgický priemysel, ale po týchto kvalifikácii už nie je dopyt zo strany zamestnávateľov, ktorí ponúkajú voľné pracovné miesta v župe Kluž. Koordinovaný balík personalizovaných služieb, ktoré sa majú financovať, a členenie predpokladaných nákladov naň vrátane jeho komplementárnosti voči opatreniam financovaným zo štrukturálnych fondov 19. Všetky ďalej uvedené opatrenia spolu vytvárajú koordinovaný balík personalizovaných služieb zameraných na opätovné začlenenie pracovníkov na trh práce[10]: – Registrácia pracovníkov: Toto opatrenie spočíva vo vyplnení registračného formulára v rámci databázy koordinačného centra projektu, s cieľom zistiť zručnosti, kompetencie a pracovné skúsenosti každého pracovníka, potvrdiť ich status a vymedziť ich potreby a preferencie. – Informácie, poradenstvo pre voľbu povolania a konzultácie: Toto opatrenie spočíva v sérii činností ponúkaných koordinačným centrom projektu: – informovanie prevádzkovateľov podnikov v oblasti Câmpia Turzii o projekte a identifikácia voľných pracovných miest; – informovanie cieľovej skupiny pracovníkov o miestnom trhu práce, pracovnoprávnych predpisoch, kurzoch odbornej prípravy a pracovných príležitostiach; – vedenie motivačných pohovorov, uskutočňovanie psychologických hodnotení a skúšok spôsobilosti s cieľovou skupinou pracovníkov; – poskytovanie profesijného poradenstva a poradenstva pre voľbu povolania cieľovej skupine pracovníkov a príprava individuálneho akčného plánu pre každého pracovníka z cieľovej skupiny; – poskytovanie poradenstva, ako identifikovať pracovné miesto, ako osloviť potenciálneho zamestnávateľa, ako sa správať pred a po pracovnom pohovore; – odporúčanie účasti na ďalších činnostiach v rámci projektu (napr. kurzy odbornej prípravy, stáže, družstevný podnik). – Kurzy odborného vzdelávania a stáže: Toto opatrenie spočíva v poskytovaní kurzov odbornej prípravy, ktoré zodpovedajú potrebám pracovníkov zisteným v rámci informačnej činnosti, odbornej prípravy a poradenskej činnosti. Kurzy odbornej prípravy budú spravidla trvať tri až šesť mesiacov, skupinám 7 až 28 osôb ich budú poskytovať oprávnení externí poskytovatelia uznaní Národnou agentúrou pre platby a sociálnu inšpekciu a Národným centrom pre odbornú prípravu. Absolventi získajú osvedčenie o získaných kompetenciách[11]. Poskytovatelia odbornej prípravy budú platení prostredníctvom systému preplácania poukazov po potvrdení opatrení zo strany agentúry AJOFM Kluž, a to po skončení kurzu a po vydaní.osvedčenia účastníkom kurzu odbornej prípravy. Koordinačné centrum projektu bude koordinovať činnosti odbornej prípravy a monitorovať každý kurz odbornej prípravy. Šesť mesiacov po ukončení kurzov sa bude sledovať situácia účastníkov kurzu odbornej prípravy. Pracovníci budú mať takisto možnosť zúčastniť sa na stážach v trvaní 5 až 90 dní usporiadaných konkrétne pre prepustených pracovníkov potenciálnymi zamestnávateľmi pôsobiacimi v oblasti postihnutej prepúšťaním. – Pomoc na začatie nezávislej činnosti: AJOFM Kluž pomôže založiť nový podnik vo forme družstva[12] so štandardnými stanovami[13], ktorého členmi sa stane 250 pracovníkov z cieľovej skupiny a ktoré bude vyrábať rôzny športový výstroj pre rumunský podnik v tomto odvetví, pričom tento podnik je sám subdodávateľom nadnárodnej spoločnosti so športovým výstrojom[14]. Pracovníci z cieľovej skupiny dostali možnosť vyjadriť svoj záujem o členstvo v družstve. Na základe dvoch skúšok spôsobilosti vyberie agentúra AJOFM Kluž spomedzi skupiny pracovníkov, ktorí prejavili záujem o účasť, 250 členov družstva, ktorých vyšle na stáže do iných podnikov vykonávajúcich podobnú činnosť, ktoré týchto vybraných účastníkov vyhodnotia. Každý vybraný pracovník bude mať nárok na poukaz na 15 000 EUR, ktoré sa majú použiť ako členský príspevok na základný kapitál družstva[15]. Hlavnú časť týchto prostriedkov, okrem časti vyhradenej na právne a administratívne náklady na začatie činnosti a prevádzkový kapitál[16], družstvo použije na nákup strojov, zariadení a surovín na vykonávanie svojich výrobných činností[17]. Stroje, zariadenia a suroviny budú zaplatené z finančného krytia poukazov vydaných pre každého člena družstva. – Medzi potrebou nakúpiť tieto aktíva, zariadiť výrobné priestory a počtom osôb, ktoré budú členmi družstva, existuje spojitosť. Miera zapojenia osôb do družstva sa odvíja od potrieb na nákup aktív a požiadaviek na fungovanie družstva. Pracovníci budú mať v rámci družstva rovnaké práva. Budú spoločne vlastniť výrobné aktíva, stanovovať svoj plat a dividendy a rozhodovať o budúcich obchodných plánoch a investíciách[18]. Pracovníci sa zaviažu zostať v družstve počas prvých troch rokov prevádzky. Ak sa pracovníci rozhodnú odísť skôr ako uplynie táto lehota, riadiace orgány družstva rozhodnú o výške kompenzácie, ktorá zodpovedá hodnote ich podielu na základnom kapitále družstva a ktorú možno týmto pracovníkom vyplatiť, pričom stanovia podmienky vyplatenia. Osoby, ktoré budú mať záujem o členstvo v družstve, budú musieť zaplatiť rovnocenný príspevok (ktorý môže byť financovaný prostredníctvom iných podporných projektov). – Medzi družstvom a jeho klientom sa podpíše obchodná zmluva na počiatočné obdobie štyroch rokov, ktoré možno predĺžiť (klient má zmluvu s nadnárodnou spoločnosťou so športovým výstrojom na 10 rokov). Zmluva medzi družstvom a jeho klientom bude uzavretá za trhových podmienok a zabezpečí príjem družstva, nebude však obsahovať žiadnu doložku o výhradnom práve, pričom družstvo môže diverzifikovať svoju klientskú základňu. AJOFM Kluž zaručí udržateľnosť projektu prostredníctvom písomného záväzku s družstvom[19]. – Komisia sa domnieva, že hoci je toto opatrenie inovatívne, pokiaľ ide o jeho štruktúru a spôsob realizácie, v plnom rozsahu spĺňa podmienky na oprávnené činnosti stanovené v článku 3 písm. a) nariadenia (ES) č. 1927/2006, a najmä, že toto opatrenie zodpovedá kategórii opatrení uvedených ako „Podpora podnikania alebo pomoc na vykonávanie samostatnej zárobkovej činnosti“. – Prenájom výrobného priestoru a úhrada nájomného počas trvania projektu Činnosť družstva sa začne skúšobnou výrobou, v rámci ktorej sa zamestná 50 pracovníkov a ktorá sa má rozšíriť až na celkový počet 250 pracovníkov. Nájomné za výrobné zariadenia bude až do skončenia poskytovania podpory z fondu EGF (marec 2015) platiť AJOFM Kluž (so spolufinancovaním z EGF) do konca vykonávania EGF (marec 2015) a potom klient družstva. – Príspevok na cestovné: Toto opatrenie spočíva v príspevku do výšky 250 EUR na osobu určenom na pokrytie nákladov pracovníkov, ktorí cestujú zo svojich domovov na miesto, kam budú pozvaní na pracovný pohovor alebo kde sa zúčastnia inej činnosti v rámci projektu. Príjemcovia musia mať bydlisko v oblasti, postihnutej predmetným prepúšťaním, pričom sa musia zúčastniť minimálne dvoch činností v rámci projektu. – Príspevok na pohovor: Toto opatrenie spočíva v príspevku do výšky 100 EUR na osobu vyplácanom pracovníkom, ktorí sa zúčastnia pracovného pohovoru, výberového konania alebo iných postupov prijímania zamestnancov organizovaných potenciálnym zamestnávateľom. Príspevok je určený na pokrytie osobných nákladov v súvislosti s pohovorom. Ak sa príjemcovia zúčastnia viac ako dvoch pohovorov s rôznymi zamestnávateľmi, môžu získať maximálne dva príspevky. – Príspevok na stáž: Toto opatrenie spočíva v príspevku do výšky 1 000 EUR[20] (alebo do výšky 3 000 EUR v prípade pracovníkov, ktorí absolvujú odbornú prípravu ako technickí či špecializovaní pracovníci) vyplácanom pracovníkom, ktorí sa zúčastnia stáže[21]. Príspevok je určený na pokrytie nákladov na ubytovanie, zdravotné poistenie, stravu, suroviny, ochranné prostriedky, atď. Príjemcovia musia mať bydlisko v oblasti, ktorej sa týka prepúšťanie, pričom sa musia zúčastniť minimálne dvoch činností v rámci projektu. – Príspevok na ubytovanie a stravu: Toto opatrenie spočíva v jednorazovej platbe vo výške 150 EUR pre pracovníkov, ktorí sa zúčastnia stáží. Príspevok má kompenzovať skutočnosť, že sa niektoré opatrenia môžu konať mimo oblasť bydliska príjemcov a môžu si vyžadovať dočasnú neprítomnosť doma alebo odlúčenie od rodiny. Osoby, ktoré sa zúčastňujú na stážach, už nepoberajú dávky v nezamestnanosti a nemajú možnosť vykonávať počas stáže iné zamestnanie. Príspevok sa vyplatí iba raz, po ukončení opatrenia, na ktorom sa pracovník zúčastnil. – Príspevok za účasť: Toto opatrenie spočíva v jednorazovej platbe vo výške 200 EUR pre pracovníkov, ktorí v rámci kurzu odbornej prípravy dokončili certifikačný program. Príspevok má pracovníkov motivovať a kompenzovať im náklady, ktoré im vznikli na základe ich účasti na kurze odbornej prípravy. Osoby, ktoré sa zúčastnili na kurze odbornej prípravy, nemôžu počas jeho trvania vykonávať zamestnanie, keďže účasť na kurze je povinná a kurzy spravidla prebiehajú doobeda. – Príspevky na cestovné, pohovor a stáž sa budú vyplácať iba po predložení dokladov príjemcami (napr. potvrdenie, účet, faktúra, atď.). Pracovníci, ktorí sa zúčastnia stáže a dostávajú príspevok na ubytovanie a stravu, nedostanú príspevok na cestovné, keďže dopravu poskytuje podnik, ktorý stáž organizuje. – Mentorstvo po nástupe do zamestnania: Toto opatrenie spočíva v mentorskej činnosti poskytovanej zamestnávateľmi novým prijatým pracovníkom počas troch až šiestich mesiacov. Mentor poskytne podporu a pomoc s cieľom uľahčiť znovuzačlenenie prepusteného pracovníka do pracovného života. 20. Výdavky na poskytovanie podpory z fondu EGF, ktoré sú uvedené v žiadosti v súlade s článkom 3 nariadenia (ES) č. 1927/2006, sa vzťahujú na prípravné činnosti, kontrolné činnosti, ako aj na informovanie a propagáciu. 21. Personalizované služby, ktoré predložili rumunské orgány, sú aktívnymi opatreniami trhu práce v rámci oprávnených činností vymedzených v článku 3 nariadenia (ES) č. 1927/2006. Rumunské orgány odhadujú celkové náklady na 7 142 300 EUR, pričom výdavky na personalizované služby predstavujú 6 909 300 EUR a výdavky na poskytovanie podpory z fondu EGF 233 000 EUR (t. j. 3,26 % z celkovej sumy). Celkový príspevok požadovaný z fondu EGF je 3 571 150 EUR (50 % celkových nákladov). Opatrenia || Odhadovaný počet pracovníkov, ktorým je pomoc určená || Odhadované náklady na pracovníka, ktorému je pomoc určená (v EUR) || Celkové náklady (fond EGF a spolufinancovanie zo strany členského štátu) (v EUR) Personalizované služby (článok 3 ods. 1 nariadenia (ES) č. 1927/2006) Registrácia pracovníkov || 1 000 || 50 || 50 000 Informovanie, poradenstvo pre voľbu povolania a konzultácie || 1 000 || 1 500 || 1 500 000 Kurzy odbornej prípravy a stáže || 500 || 800 || 400 000 Pomoc na začatie nezávislej činnosti || 250 || 15 000 || 3 750 000 Prenájom výrobného priestoru a úhrada nájomného počas trvania projektu || 250 || 860 || 215 000 Príspevok na cestovné || 300 || 250 || 74 300 Príspevok na pohovor || 400 || 100 || 40 000 Príspevok na stáž || 400 || 1 000 || 400 000 Príspevok na ubytovanie a stravu || 400 || 150 || 60 000 Príspevok za účasť || 500 || 200 || 100 000 Mentorstvo po nástupe do zamestnania || 400 || 800 || 320 000 Medzisúčet – personalizované služby || || 6 909 300 Výdavky na poskytovanie podpory z fondu EGF (článok 3 ods. 3 nariadenia (ES) č. 1927/2006) Prípravné činnosti || || 153 000 Riadenie || || 0 Informovanie a propagácia || || 70 000 Kontrolné činnosti || || 10 000 Medzisúčet výdavkov na poskytovanie podpory z fondu EGF || || 233 000 Odhadované náklady spolu || || 7 142 300 Príspevok z fondu EGF (50 % celkových nákladov) || || 3 571 150 22. Rumunské orgány potvrdili, že opatrenia sa navzájom dopĺňajú s činnosťami financovanými zo štrukturálnych fondov[22]a že sa bude predchádzať akémukoľvek dvojitému financovaniu. Aby sa zabránilo dvojitému financovaniu činností v rámci ESF a fondu EGF, rumunské orgány podpísali rámcový protokol, ktorý umožňuje orgánom zúčastneným na riadení operácií ESF, aby vykonávali krížové porovnanie databáz Ministerstva práce, rodiny, sociálnej ochrany a starších osôb, databáz riadiaceho orgánu operačného programu ESF „rozvoj ľudských zdrojov“ a databáz ANOFM. Dátum(-y), odkedy sa začali alebo sa plánujú začať poskytovať personalizované služby pre príslušných pracovníkov 23. Rumunsko začalo príslušným pracovníkom poskytovať personalizované služby, ktoré sú súčasťou koordinovaného balíka navrhnutého na spolufinancovanie z fondu EGF, 1. marca 2013. Tento dátum preto predstavuje začiatok obdobia oprávnenosti na akúkoľvek pomoc z fondu EGF. Postupy konzultácií so sociálnymi partnermi 24. S prepustenými pracovníkmi prebehlo počas prípravy žiadosti o podporu z fondu EGF niekoľko konzultácií. Súčasťou konzultačných postupov so sociálnymi partnermi o navrhovanom koordinovanom balíku personalizovaných služieb bolo: · v júni 2012 – stretnutie Ministerstva práce a vedenia podniku Mechel Campia Turzii ohľadne stanoviska podniku v otázke plánovaného prepúšťania; · v auguste 2012 – stretnutie námestníka ministra pre sociálny dialóg a členov komisie pre sociálny dialóg (medzi ktoré patria zástupcovia odborových zväzov) v súvislosti so situáciou, ktorá vznikla v dôsledku prepúšťania; · v septembri 2012 – stretnutie námestníka ministra pre sociálny dialóg a zástupcov odborových zväzov a miestnych verejných orgánov v súvislosti s možnosťou, aby rumunská vláda požiadala o prostriedky z fondu EGF. 25. Rumunské orgány potvrdili, že boli splnené požiadavky stanovené vo vnútroštátnych právnych predpisoch a v právnych predpisoch EÚ, ktoré sa týkajú hromadného prepúšťania. Informácie o opatreniach, ktoré sú povinné podľa vnútroštátnych právnych predpisov alebo kolektívnych zmlúv 26. V súvislosti s kritériami uvedenými v článku 6 nariadenia (ES) č. 1927/2006 rumunské orgány vo svojej žiadosti: · potvrdili, že finančným príspevkom z fondu EGF sa nenahrádzajú opatrenia, za ktoré sú zodpovedné podniky podľa vnútroštátnych právnych predpisov alebo kolektívnych zmlúv; · preukázali, že týmito opatreniami sa poskytuje podpora jednotlivým pracovníkom a nemajú sa použiť na reštrukturalizáciu podnikov alebo sektorov; · potvrdili, že na uvedené oprávnené činnosti sa neprijíma pomoc z iných finančných nástrojov EÚ. Systémy riadenia a kontroly 27. Rumunsko oznámilo Komisii, že s finančným príspevkom budú hospodáriť a budú ho kontrolovať tie isté orgány ako v prípade Európskeho sociálneho fondu. S finančným príspevkom bude hospodáriť agentúra ANOFM, ktorá bola určená ako vnútroštátny orgán zodpovedný za hospodárenie s finančnými príspevkami z fondu EGF. Rozhodnutím vlády č. 11/2009 sa stanovuje inštitucionálny rámec na koordináciu a hospodárenie s finančnými príspevkami z fondu EGF. Postupy riadenia fondu EGF, úlohy rôznych zainteresovaných orgánov a mechanizmy na zabezpečenie súladu so všeobecnými zásadami riadenia fondu EGF a príslušným právnym rámcom sú opísané v osobitných usmerneniach. Ako audítorský orgán pre fond EGF bol určený orgán pre audit pri Dvore audítorov Rumunska. Financovanie 28. Na základe žiadosti Rumunska sa navrhuje príspevok z fondu EGF na koordinovaný balík personalizovaných služieb (vrátane výdavkov na poskytnutie podpory z fondu EGF) vo výške 3 571 150 EUR, čo predstavuje 50 % celkových nákladov. Výška rozpočtových prostriedkov, ktoré Komisia navrhuje prideliť v rámci fondu, je založená na informáciách poskytnutých Rumunskom. 29. Vzhľadom na maximálnu možnú výšku finančného príspevku z fondu EGF podľa článku 12 nariadenia Rady (EÚ, Euratom) č. 1311/2013, ako aj vzhľadom na možnosti prerozdelenia rozpočtových prostriedkov, Komisia navrhuje uvoľniť z fondu EGF celkovú sumu, ktorá je uvedená vyššie. 30. Navrhované rozhodnutie o uvoľnení prostriedkov z fondu EGF bude prijaté spoločne Európskym parlamentom a Radou, ako je stanovené v bode 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení[23]. 31. Komisia predkladá samostatne žiadosť o presun s cieľom zahrnúť do rozpočtu na rok 2014 osobitné viazané rozpočtové prostriedky, ako sa vyžaduje v bode 13 medziinštitucionálnej dohody z 2. decembra 2013. Zdroj platobných rozpočtových prostriedkov Na úhradu sumy 3 571 150 EUR potrebnej v súvislosti s predloženou žiadosťou sa použijú rozpočtové prostriedky pridelené do rozpočtového riadka EGF do rozpočtu na rok 2014. Návrh ROZHODNUTIE EURÓPSKEHO PARLAMENTU A RADY o uvoľnení prostriedkov z Európskeho fondu na prispôsobenie sa globalizácii podľa bodu 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (žiadosť Rumunska EGF/2012/010 RO/Mechel) EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii[24], a najmä na jeho článok 12 ods. 3, so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení[25], a najmä na jej bod 13, so zreteľom na návrh Európskej komisie[26], keďže: (1) Európsky fond na prispôsobenie sa globalizácii (ďalej len „fond EGF“) bol zriadený s cieľom poskytovať dodatočnú podporu pracovníkom prepusteným v dôsledku veľkých štrukturálnych zmien v usporiadaní svetového obchodu spôsobených globalizáciou a pomôcť im pri opätovnom začleňovaní na trh práce. (2) Fond EGF nesmie prekročiť maximálnu ročnú sumu 150 miliónov EUR (v cenách roku 2011), ako sa stanovuje v článku 12 nariadenia Rady (EÚ, Euratom) č. 1311/2013, ktorým sa ustanovuje viacročný finančný rámec na roky 2014 – 2020[27]. (3) Rumunsko 21. decembra 2012 predložilo žiadosť o uvoľnenie prostriedkov z fondu EGF v súvislosti s prepúšťaním v podniku SC Mechel Campia Turzii SA a v jednom podniku nadväzujúceho výrobcu a dopĺňalo ju o ďalšie informácie až do 4. marca 2014. Táto žiadosť spĺňa požiadavky na stanovenie finančných príspevkov podľa článku 10 nariadenia (ES) č. 1927/2006. Komisia preto navrhuje uvoľniť z fondu EGF prostriedky vo výške 3 571 150 EUR. (4) V súvislosti so žiadosťou predloženou Rumunskom by sa preto mali z fondu EGF uvoľniť prostriedky na finančný príspevok, PRIJALI TOTO ROZHODNUTIE: Článok 1 V rámci všeobecného rozpočtu Európskej únie na rozpočtový rok 2014 sa z Európskeho fondu na prispôsobenie sa globalizácii (fond EGF) uvoľňujú prostriedky vo výške 3 571 150 EUR vo forme viazaných a platobných rozpočtových prostriedkov. Článok 2 Toto rozhodnutie sa uverejní v Úradnom vestníku Európskej únie. V Bruseli Za Európsky parlament Za Radu predseda predseda [1] Ú. v. EÚ L 347, 20.12.2013, s. 884. [2] Ú. v. EÚ L 406, 30.12.2006, s. 1. [3] V súlade s článkom 3 ods. 3 nariadenia (ES) č. 1927/2006. [4] Zdroj: World Steel Association, Steel Statistical Yearbook 2012 (Svetové oceliarske združenie, štatistická ročenka 2012). [5] Zjavná spotreba je definovaná ako produkcia plus dovoz mínus vývoz. [6] Pozri oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Akčný plán pre konkurencieschopný a udržateľný oceliarsky priemysel v Európe (COM(2013) 407). [7] EGF/2009/022/BG/Kremikovtsi (žiadosť zamietnutá Komisiou), EGF/2013/002 BE/Carsidu (žiadosť predložená Komisii 2. apríla 2013), EGF/2013/007 BE Duferco-NMLK (žiadosť predložená Komisii 27. septembra 2013). [8] EGF/2010/007 AT/Steiermark a Niederösterreich. Rozhodnutie 2011/652/EÚ z 27. septembra 2011 (Ú. v. EÚ L 263, 7.10.2011, s. 9). [9] Miera voľných pracovných miest vyjadruje percentuálny vzťah medzi voľnými pracovnými miestami a celkovým počtom obsadených a neobsadených pracovných miest. V treťom štvrťroku 2012 dosiahla odhadovaná miera voľných pracovných miest v krajinách EÚ-28 v NACE Rev. 2 oddieloch B až S (priemysel, stavebníctvo, služby) 1,4 %. [10] Niektoré navrhované opatrenia sú podobné tým, ktoré sa zaviedli v prípade EGF/2011/014 RO/Nokia. [11] Kurzy odbornej prípravy sú určené pre prepustených pracovníkov, ktorí nebudú vybraní na účasť v družstve. [12] Rumunské orgány sa domnievajú, že opatrenia na podporu zakladania podnikov jednotlivými pracovníkmi by neboli účinné, pretože dopyt po tovare a službách v regióne je nízky z dôvodu nedostatočných životných podmienok. [13] Nový podnik bude založený na základe zákona č. 1/2005 na vytváranie družstiev. [14] Klientsky podnik bol vybraný na základe prieskumu trhu agentúry AJOFM, ktorého cieľom bolo vyhľadať vhodné podniky ochotné investovať v oblasti Câmpia Turzii a zúčastniť sa na založení družstva. [15] Podľa rumunských orgánov bola suma 15 000 EUR na pracovníka vypočítaná vydelením odhadovaných celkových nákladov na prevádzku očakávaným počtom potrebných pracovníkov. Medzi každým členom družstva a AJOFM Kluž bude uzavretá zmluva o udelení poukazu, v ktorej sa stanoví, že prepustené osoby musia dodržiavať plán na založenie a realizáciu družstva. [16] Prevádzkový kapitál označuje sumu potrebnú na pokrytie nákladov, ktoré vzniknú počas niekoľkých mesiacov činnosti družstva od okamihu, keď družstvo rozhodne o skúšobnej prevádzke a výrobe, až do chvíle, kým sa mu vráti hodnota prvých dodaných výrobkov. [17] V praxi AJOFM Kluž zaplatí 15 000 EUR priamo družstvu, a to na základe faktúr vystavených družstvu dodávateľmi strojov, zariadení a surovín a na základe ostatných účtovných dokladov podľa právnych predpisov. [18] Pracovníci môžu vymenovať odborné vedenie, hoci vedúce alebo sprostredkovateľské funkcie by mohli zastávať aj niektorí bývalí pracovníci podniku Mechel s príslušnými skúsenosťami (ľudské zdroje, účtovníctvo, inžinierstvo, dohľad nad výrobou, predaj atď.). Práva a podmienky týkajúce sa osôb, ktoré môžu vstúpiť do družstva alebo z neho vystúpiť, stanoví vedenie družstva a nepriamo každý člen družstva prostredníctvom hlasovacích práv na valnom zhromaždení. [19] AJOFM Kluž uzavrie s družstvom zmluvu, ktorá bude obsahovať ustanovenia týkajúce sa zriaďovania, fungovania a udržateľnosti družstva, ako aj doložky pre prípad nedodržiavania povinností podľa tejto zmluvy. Podobné zmluvy podpíše AJOFM Kluž s podnikmi, ktoré zamestnajú nezamestnané osoby. V prípade, že taký podnik nedodrží svoje zmluvné záväzky, bude musieť vrátiť získané finančné prostriedky. [20] Táto suma bola stanovená na základe odhadov poskytnutých potenciálnymi zamestnávateľmi a poskytovateľmi stáží, pokiaľ ide o potreby na pokrytie nákladov v súvislosti s účasťou pracovníkov z cieľovej skupiny na stáži. [21] Príspevok pre pracovníkov, ktorí absolvujú odbornú prípravu ako technickí alebo špecializovaní pracovníci, je vyšší vzhľadom na skutočnosť, že stáž týchto pracovníkov je trikrát dlhšia a sú s ňou spojené aj vyššie výdavky. [22] Rumunské orgány napríklad skombinujú opatrenia fondu EGF s projektom Callcem, ktorý je spolufinancovaný z ESF. Projekt Callcem ponúka uchádzačom o zamestnanie služby na vyhľadávanie voľných pracovných miest a služby na vzájomné priraďovanie voľných pracovných miest a uchádzačov o prácu (telefonicky alebo elektronicky). [23] Ú. v. EÚ C 373, 20.12.2013, s. 1. [24] Ú. v. EÚ L 406, 30.12.2006, s. 1. [25] Ú. v. EÚ C 373, 20.12.2013, s. 1. [26] Ú. v. EÚ C [...], [...], s. [...]. [27] Ú. v. EÚ L 347, 20.12.2013, s. 884.